Ο **Τζον Τζόζεφ Χάβλιτσεκ** (*John Joseph Havlicek*, 8 Απριλίου 1940 – 25 Απριλίου 2019) ήταν Αμερικανός επαγγελματίας καλαθοσφαιριστής, ο οποίος αγωνίστηκε σε όλη την καριέρα του με τους Μπόστον Σέλτικς, κερδίζοντας οκτώ πρωταθλήματα NBA, τέσσερα από αυτά ήρθαν στις πρώτες τέσσερις σεζόν του με την ομάδα.

Βιογραφία
---------

Παιδί Τσεχοσλοβάκων μεταναστών, ήταν βασικό στέλεχος δύο γενιών των Σέλτικς, ο Χάβλιτσεκ έδωσε τη "σπίθα" στον πάγκο κατά τη διάρκεια της δυναστείας των Σέλτικς τη δεκαετία του 1960, θεωρούμενος ως ο καλύτερος έκτος παίκτης. Μάλιστα, η αρχή της καριέρας του το 1962 ήταν σε δίλημμα για την επιλογή ανάμεσα σε αμερικανικό ποδόσφαιρο και μπάσκετ καθώς οι καλές επιδόσεις του στο πρώτο τον έκαναν ντραφτ στην ομάδα των Κλίβελαντ Μπράουν μαζί με τους Σέλτικς με την επιλογή των δεύτερων να προσφέρει στην ομάδα των πρώτων χρόνων της καριέρας μία λύση από τις καλύτερες για το τελείωμα αγώνων. Έγινε βασικός το 1967 έχοντας μέσο όρο πάνω από 20 πόντους ανά αγώνα μέχρι το τέλος της καριέρας του. Κατά τη δεκαετία του 1970, ήταν ο έμπιστος βετεράνος που ήταν αρχηγός των νεανικών ομάδων στα πρωταθλήματα το 1974 και το 1976. Ήταν ο πρώτος παίκτης που συγκέντρωσε 16 συνεχόμενες σεζόν με τουλάχιστον 1.000 πόντους (1963–78).

Υπήρξε πρωταγωνιστής σε μία από τις πιο ιστορικές στιγμές στα πλέι οφ του NBA: το 1965 και στον τελευταίο αγώνα των τελικών της Ανατολικής Περιφέρειας με αντίπαλο τους Φιλαδέλφεια 76ερς οι Σέλτικς επικράτησαν 110–109 σε μία συνάντηση που έμεινε στην ιστορία για πολλούς λόγους. Λιγότερο από δύο λεπτά πριν τη λήξη οι Σέλτικς ήταν μπροστά με 110–103 και ο Ουίλτ Τσάμπερλεϊν με έξι δικούς του πόντους μείωσε τη διαφορά στον ένα. Δευτερόλεπτα πριν το τέλος οι Σίξερς είχαν την ευκαιρία για την ανατροπή, αφού είχαν την επαναφορά στη βασική γραμμή των Σέλτικς. Ο Χάβλιτσεκ όμως έκλεψε την μπάλα και έδωσε την πρόκριση στους Σέλτικς, οι οποίοι στη συνέχεια κατέκτησαν και τον τίτλο. Την 1η Απριλίου 1973 στον ημιτελικό αγώνα της Ανατολικής Περιφέρειας, στη νίκη επί των Ατλάντα Χοκς σημείωσε 54 πόντους με 24 εύστοχες προσπάθειες εντός πεδιάς, με την δεύτερη επίδοση να παραμένει από κοινού ρεκόρ για πλέι οφ μαζί με τους Ουίλτ Τσάμπερλεϊν και Μάικλ Τζόρνταν.

Στην Εθνική Ένωση Μπάσκετ (NBA) είναι ένας από τους τέσσερις παίκτες που έχουν κερδίσει οκτώ πρωταθλήματα στην καριέρα τους. Μόνο οι συμπαίκτες Μπιλ Ράσελ και  Σαμ Τζόουνς κέρδισαν περισσότερα, με 11 και 10 πρωταθλήματα αντίστοιχα. Ο Χάβλιτσεκ είναι επίσης ένας από τους τρεις παίκτες του ΝΒΑ με το αξεπέραστο ρεκόρ 8–0 στα αποτελέσματα της σειράς των τελικών του ΝΒΑ. Κατείχε το ρεκόρ του ΝΒΑ για τους περισσότερους αγώνες (1.270) και ήταν τρίτος στη λίστα όλων των εποχών με πόντους του πρωταθλήματος μετά την αποχώρησή του το 1978 με 26.395 έχοντας μέσο όρο 20,8 ανά αγώνα. Θεωρείται ευρέως ως ένας από τους καλύτερους παίκτες στη θέση του όλων των εποχών και εισήχθη ως μέλος του Naismith Memorial Basketball Hall of Fame το 1984. Είναι μέλος της επετειακής ομάδας του NBA των 35 και 50 χρόνων. Το 2021 συμπεριλήφθηκε στην επετειακή επιλογή των 75 καλύτερων του NBA με τη συμπλήρωση 75 χρόνων ιστορίας του. Στις 13 Δεκεμβρίου 2022 το NBA αποφάσισε τη μετονομασία του βραβείου του καλύτερου έκτου παίκτη σε "Βραβείο Τζον Χάβλιτσεκ" (*John Havlichek Trophy*).

Τίτλοι και διακρίσεις
---------------------

* 8 × Πρωτάθλημα NBA (1963–1966, 1968, 1969, 1974, 1976)
* NBA Finals MVP (1974)
* 13 × NBA All-Star (1966–1978)
* 4 × All-NBA Πρώτη ομάδα (1971–1974)
* 7 × All-NBA Δεύτερη ομάδα (1964, 1966, 1968–1970, 1975, 1976)
* 5 × NBA Καλύτερη αμυντική ομάδα (1972–1976)
* 3 × Δεύτερη αμυντική ομάδα (1969–1971)
* Καλύτερη ομάδα ρούκι (1963)
* Η φανέλα με το No. 17 αποσύρθηκε από τους Μπόστον Σέλτικς
* Η ομάδα όλων των εποχών για την 35η επέτειο του NBA
* Η ομάδα όλων των εποχών για την 50ή επέτειο του NBA
* Η ομάδα όλων των εποχών για την 75η επέτειο του NBA
* Πρωταθλητής NCAA (1960)
* Δεύτερη ομάδα All-American (1962)
* Η φανέλα με το No. 5 αποσύρθηκε από τους Ohio State Buckeyes

Παραπομπές
----------

1. 1 2  «John Havlicek Biography». Ανακτήθηκε στις 15 Σεπτεμβρίου 2021.
2. 1 2  «10 Greatest Boston Celtics Players Of All Time». Ανακτήθηκε στις 25 Ιανουαρίου 2022.
3. ↑  «NBA All-Time Scoring Leaders: 20 Players With The Most Career Points». Ανακτήθηκε στις 26 Μαρτίου 2023.
4. ↑  «Legends profile: John Havlicek». Ανακτήθηκε στις 15 Σεπτεμβρίου 2021.
5. 1 2  «Encyclopædia Britannica : John Havlichek». Ανακτήθηκε στις 19 Δεκεμβρίου 2021.
6. ↑  «Legendary Moments In NBA History: John Havlicek's steal in 1965 playoffs» (στα Αγγλικά). Ανακτήθηκε στις 12 Δεκεμβρίου 2020.
7. ↑  «Μια στιγμή μια ζωή: Havlicek stole the ball». Ανακτήθηκε στις 23 Ιανουαρίου 2021.
8. ↑  «This Date in the NBA: April». Αρχειοθετήθηκε από το πρωτότυπο στις 1 Απριλίου 2023. Ανακτήθηκε στις 1 Απριλίου 2023.
9. ↑  «NBA Players With The Most Finals Appearances: Bill Russell Is The Lord Of The Rings». Ανακτήθηκε στις 19 Δεκεμβρίου 2021.
10. ↑  «ΝΒΑ: Αυτοί είναι οι 75+1 παίκτες όλων των εποχών!». Ανακτήθηκε στις 23 Οκτωβρίου 2021.
11. ↑  «NBA 75TH ANNIVERSARY TEAM ANNOUNCED». Αρχειοθετήθηκε από το πρωτότυπο στις 20 Οκτωβρίου 2022. Ανακτήθηκε στις 20 Οκτωβρίου 2022.
12. ↑  «NBA unveils The Michael Jordan Trophy to be awarded to Kia MVP» (στα Αγγλικά). Αρχειοθετήθηκε από το πρωτότυπο στις 20 Φεβρουαρίου 2023. Ανακτήθηκε στις 20 Φεβρουαρίου 2023.
13. ↑  «NBA, Μάικλ Τζόρνταν: Το βραβείο του MVP της κανονικής περιόδου πήρε το όνομά του». Ανακτήθηκε στις 20 Φεβρουαρίου 2023.

Εξωτερικοί σύνδεσμοι
--------------------

|  |  |
| --- | --- |
| Commons logoCommons logo | Τα Wikimedia Commons έχουν πολυμέσα σχετικά με το θέμα   **Τζον Χάβλιτσεκ** |

* Αναλυτικά στατιστικά καριέρας Αρχειοθετήθηκε 2013-05-12 στο Wayback Machine.
* HOF : John J. Havlicek

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 4374155708719222580006
* LCCN: n2019023265

 |

 |